Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 283/05)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates dokumendi avaldamise kuupäevast.

KOONDDOKUMENT

„FERTŐD VIDÉKI SÁRGARÉPA“

ELi nr: PGI-HU-02493 – 8. märts 2019

KPN ( ) KGT (X)

1. [KPNi või KGT] nimetus(ed)

„Fertőd vidéki sárgarépa“

2. Liikmesriik või kolmas riik

Ungari

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafiline tähis „Fertőd vidéki sárgarépa“ on porgand, mida toodetakse liigi Daucus carota L. kasvatamisel. Kasutatavad sordid on „Fertődi vörös“ ning Nantes-tüüpi porgand „Napa“ ja „Napoli“.

Turule laskmisel on porgandil „Fertőd vidéki sárgarépa“ silindriline/kooniline kuju, porgandi pikkus on 150–250 mm, läbimõõt 15–40 mm ja kaal 50–150 g ning selle tipus ei ole külgjuuri ega juuri. Porgand on erepunane, pikk ja sile, ilma harude ja lõhedeta. Tootel „Fertőd vidéki sárgarépa“ on kergelt magus maitse. Toode „Fertőd vidéki sárgarépa“ erineb teistest porganditest selle poolest, et see on punasem ja magusam, intensiivse maitsega ning pikk, sile ja hargnemata.

Tootel „Fertőd vidéki sárgarépa“ on järgmised keemilised parameetrid:

— suhkrusisaldus: vähemalt 5 mg/100 g värske toote kohta.

— kaltsiumisisaldus: vähemalt 40 mg/100 g värske toote kohta.

— fosforisisaldus: vähemalt 30 mg/100 g värske toote kohta.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Toodet „Fertőd vidéki sárgarépa“ kasvatatakse ja koristatakse geograafilises piirkonnas, mis on määratletud punktis 4.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Geograafiline piirkond hõlmab Győri-Mosoni-Soproni komitaati Ungari Lääne-Dunántúli piirkonnas, kus porgandit kasvatatakse Hegykő ja Fertőhomoki külade halduspiirides alal, mis asub nimetatud külasid läbivast põhimaanteest põhja pool ja Fertő järvest lõuna pool.

5. Seos geograafilise piirkonnaga

Toote „Fertőd vidéki sárgarépa“ ja geograafilise piirkonna vaheline seos põhineb toote kvaliteedil.

Fertő järve ümbruses kasvatatud porgand on olnud tuntud ja populaarne juba umbes 200 aastat. Toode „Fertőd vidéki sárgarépa“ erineb mujal kasvatatud porgandist selle poolest, et see on punasem ja magusam, intensiivse maitsega ning pikk, sile ja hargnemata. See on tingitud Fertő järve ümbruse ning Alpide eelmäestiku pinnasest ja kliimast. Tänu üleujutuste ohjeldamiseks võetud meetmetele saab juurvilja kasvatada kuivanud järvepõhjas, mida katab paksu kihina värske ja sõmer muld, sestap on juurviljadel sügavale ulatuvad, siledad ja harunemata juured.

Hegykő ja Fertőhomoki küla servas asuvad maatükid on osa Fertő järve luhast, nende muld on heterogeenne, mosaiikse asetusega, mullaprofiilis on näha alluviaalsed kihid, mulla mehaaniline koostis on väga mitmekesine, muld sisaldab palju CaCO3 ning on leeliseline ja mõnel maatükil väga leeliseline.

Fertő järve valgala pinnas on moodustunud vee loodusliku liikumiste mõjul. Kui veetase on kõrge või kui puhuvad püsivalt põhjatuuled, ujutavad Fertő järve veed madalamad alad sageli üle, mistõttu jõuavad sinna lahustunud soolad ning hõljuvad liiva-, muda- ja saviosakesed. Peamised mulla moodustumist mõjutavad tegurid on seega setete sadestumine ja pinnase tasandumine, rohumaaks sobiva pinnase moodustumine, soolade kogunemine ja mulla sooldumine. Muld on tavaliselt hallika tooniga ning sisaldab järve põhjast pärit setet ja jämedat liiva. Muld on kergesti haritav, kuid tagab vee hea tasakaalu, mistõttu sobib see hästi selliste juurviljade kasvatamiseks nagu „Fertőd vidéki sárgarépa“.

Porgandi suurem kaltsiumi- ja fosforisisaldus tuleneb Fertő järve piirkonna muldade moodustumist mõjutavatest peamistest teguritest, st setete sadestumisest ja pinnase tasandumisest, rohumaaks sobiva pinnase moodustumisest, soolade kogunemisest ja mulla sooldumisest.

Kohalikud kliimatingimused on soodsad toote „Fertőd vidéki sárgarépa“ kasvatamiseks, sest piirkond on Ungari kõige jahedama ja niiskema kliimaga tasandik. Sademed jagunevad ühtlaselt kogu kasvuperioodi vältel, mis on ideaalne toote „Fertőd vidéki sárgarépa“ arenguks. Porgand vajab idanemise ajal ja kasvuperioodil palju vett, mida tänu piirkonna aastasele sademete hulgale (650–700 mm) on piisavalt. Saagikus on stabiilne, seda tänu mulla niiskussisaldusele ja põhjavee tasemele, mis sõltub 1 200–1 500 m kaugusel asuvast suure pindalaga Fertő järvest ja tagab valdava põhja-loodetuulte mõjul vajaliku niiskuse.

Keskmine temperatuur jaanuaris on –2 °C ja juulis +22 °C, kusjuures aasta keskmine temperatuur on umbes +10 °C. Madalam suvine temperatuur sobib hästi toote „Fertőd vidéki sárgarépa“ kasvatamiseks, kuna porgandid kasvavad kõige paremini umbes 16 °C juures. Mõõdukas soojus soodustab karoteeni teket, mis annab tootele „Fertőd vidéki sárgarépa“ punase värvuse ja võimaldab teda organoleptiliselt eristada mujal kasvatatud porgandist (Hanna Némethy Zoltánné Uzoni, 2001).

Kevadest sügiseni on rohkelt päikesepaistet – piirkonnas paistab päike 2 000 tundi aastas. Küpsemise ajal soodustab rohke päikesepaisteliste tundide arv suhkrute moodustumist, mis annab porgandile magusa maitse.

Vaoharjale külvamisel kasutatakse kohalikke ekspertteadmisi, vagude kõrgus on 30 cm ja vaoharjade vahe 75 cm. Vao harjale, 1–2 cm sügavusele, külvatakse kahes reas hajutatult iga meetri kohta 25–30 seemet. Külvisügavus mõjutab oluliselt taimede ühtlast tärkamist.

Nagu osutab Hanna Némethy Zoltánné Uzoni oma doktoriväitekirjas (2001), tagab vaos kasvatamine sileda ja hargnemata juure kujunemise.

Piirkonna keskmise tihedusega liivakas saviliiv ja kohalik kliima on ideaalsed juurviljade, nagu „Fertőd vidéki sárgarépa“ kasvatamiseks. Vaos kasvatamise oskusi on põlvest põlve edasi antud umbes 150 aastat ja see on porgandite kasvatamisel edu võti.

Toode „Fertőd vidéki sárgarépa“ on tarbijate seas tuntud, tunnustatud ja nõutud. Dénes Sándori on oma 2012. aastal Pécsi ülikoolis kaitstud doktoriväitekirjas gastronoomia rolli kohta Ungari turismikaardil (A gasztronómia szerepe Magyarország idegenforgalmi földrajzában) rõhutanud toote tähtsust ja kinnitanud, et „Fertőd vidéki sárgarépa“ on Ungari Lääne-Dunántúli piirkonnas tüüpiline kohaliku toidu koostisosa.

Viide spetsifikaadi avaldamisele

(viitemääruse artikli 6 lõike 1 teine lõik)

https://gi.kormany.hu/foldrajzi-arujelzok

(1) ELT L 343, 14.12.2012, lk 1.